Mazurek, Milan, poslanec NR SR (2020-09-23):
Ctený pán predsedajúci, kolegyne, kolegovia, vzhľadom na to, že sa tu opakujú reči ministrov aj vládnych poslancov, ktorí neustále argumentujú neschopnosťou alebo nemožnosťou vlády splniť ten či onen politický sľub daný pred voľbami tým, že čelíme globálnej finančnej kríze, tým, že máme v štátnom rozpočte málo peňazí, a tým, že jednoducho musíme šetriť, tak vítam, samozrejme, tento opozičný návrh zákona, ktorý hovorí o tom, že poďme šetriť tam, kde sa dá šetriť najľahšie a kde to skutočne nikomu neublíži. A to sú politické strany. V minulom volebnom období sme to tu niekoľkokrát predkladali, aby politické strany skutočne boli odstrihnuté od štátneho rozpočtu, pretože Ľudová strana Naše Slovensko je jasný dôkaz toho, že sa to dá aj bez toho, aby ste získavali nejaké milióny eur. Predvolebná kampaň v roku 2016, ktorú sme si financovali z vlastných peňazí, stála približne 60-tisíc eur a dostali sme sa s ôsmimi percentami do parlamentu. Máte dobrú myšlienku, ak presadzujete správne hodnoty a pripravíte kvalitný program pre ľudí a zároveň postavíte na kandidátku osobnosti, máte šancu sa do parlamentu dostať. Ak ste odkázaní na to, aby sme mali desať, dvanásť, pätnásť alebo dvadsaťdva miliónov, ako to má OĽANO, a musíte ich mať, inak sa do parlamentu nedostanete, tak potom je celá politika skutočne len o marketingu, peniazoch, je úplne bez duše, bez hodnoty, bez skutočného programu. A toto sú veci, ktorým môžeme zamedziť práve tým, že prijmeme nielen tento návrh zákona, ale skutočne taký, ktorý úplne odstrihne politické strany od štátneho rozpočtu. To je niečo, čo my určite ešte v priebehu tohto volebného obdobia predložíme a určite aj viackrát. Máte teraz jedinečnú a skvelú možnosť ukázať ľuďom, že ste s nimi na jednej vlne. Že tá kríza sa netýka len tých malých živnostníkov, tých malých eseročiek, tých malých podnikateľov, ktorým ste zakázali podnikať a potom ste im sľúbili štátnu pomoc, ale dali ste im nejakých smiešnych sto, dvesto eur, z čoho majú údajne prežiť, ale že skutočne chcete vyjadriť solidaritu a že sa rovnako podieľať na prijímaní dôsledkov tejto krízy. A to je tým, že si odstrihnete polovičku svojho finančného príspevku pre vašu politickú stranu. A ľudia to ocenia, určite to ocenia, určite vám to potom aj zrátajú vo voľbách veľmi pozitívne a nikto s tým nebude mať nejaký závažný problém, pretože nikto tu na základe tohto neumrie od hladu. Pretože už ste stihli znížiť, radikálne znížiť trináste dôchodky. Stihli ste znížiť to pôvodné plánované zvýšenie minimálnej mzdy. Stihli ste pripraviť návrhy na to, aby ste zvýšili registračný poplatok pri kúpe staršieho auta, zvýšiť daň z motorových vozidiel pre podnikateľov. Minister práce, sociálnych vecí a rodiny tu otvorene hovorí o tom, že zavedie odvody aj na trinásty a štrnásty plat, a idete naďalej obmedzovať sociálne zabezpečenie ľudí a šetriť tam, kde je to najbolestivejšie. Šetriť tam, kde máte siahať až ako posledné, a šetriť tam, kde to jednoducho neprichádza z môjho pohľadu v úvahu. Ja viem, vám sa ľahko smeje. Vy ste odmietli na začiatku volebného obdobia návrh na zníženie platov poslancov. Veď vy si predsa nebudete ukracovať päťtisícové platy, veď prečo by ste to robili? Potom ste pripravili nejaký fond vzájomnej pomoci, z ktorého Igor Matovič urobil úplne cynickú reality šou. Pošlite fotku, pošlite príbeh a uchádzajte sa o peniaze z vládneho fondu. Veď vy ste normálni? To čo bolo? To nie je Modré z neba alebo nejaká Rozborilova šou, ale vládny fond. Matovič si urobil z peňazí poslancov, ktorí sa do toho skladali, normálnu reality šou. Mne bolo z toho zle, keď som to videl. A ja verím tomu, že ani vy s tým nesúhlasíte. Veď to bolo úplne šialené. Ale čo je horšie, tak pokiaľ viem, doteraz z tej, z toho fondu nebolo nič vyplatené. A sám premiér Igor Matovič tu prišiel a hovoril o dôsledkoch tejto krízy a o tom, že on bude celý svoj plat, dokým kríza neskončí, dávať do tohto fondu. No dal ho tam raz alebo dvakrát. No a potom sa na to vykašľal a novinárom povedal, že jemu to odišlo od chuti. Jemu odišlo od chuti dávať do vlastného fondu, ktorý sám vymyslel a v ktorom, do ktorého sa zaviazal dávať celú výplatu, aby tam prispieval. No to je neuveriteľné! Ale takto to dopadá prakticky so všetkými Matovičovými sľubmi a my sme tu s týmto konfrontovaní neustále. Preto vás chcem, drahí poslanci, predovšetkým vládni, lebo vy to máte v rukách, vy o tom rozhodujete, vyzvať, tak ako som vás tu vyzýval dnes alebo teda včera, aby ste podporili návrh zákona, ktorý by na platoch tých najvyšších úradníkov a šéfov vyšších územných celkov ušetril až 30 mil. eur ročne, ktorý by donútil týchto ľudí, aby nakupovali nie predražene, ale skutočne ekonomicky svoje, jednoducho produkty, ktoré potrebujú na činnosť úradov samosprávnych krajov, a ktorý by opäť umožnil štátu disponovať väčším množstvom finančných prostriedkov a lepšie sa vysporiadať s krízou. Tak taktiež vás žiadam, aby ste podporili aj tento návrh zákona, aby ste si odňali trochu od úst, aby ste pomohli ľuďom, aby ste im ukázali, že s nimi zdieľate aspoň čiastočne následky tejto krízy, aj keď sa vás toto vôbec nedotkne, lebo znížiť si z 22 mil. na 11 mil., to je proste, stále ste veľmi, veľmi ďaleko za vodou a môžete ukázať ľuďom, že to nie je len o tom, že im chcete brať, zdaňovať ich, zvyšovať im poplatky, uberať im zabezpečenia, ale že aj ste ochotní vzdať sa niečoho sami a reálne im tak pomôcť. Čiže sám za tento návrh zákona budem hlasovať. Vítam ho a verím tomu, že každý, kto má sociálne cítenie a kto nie je doslova že nenažratý, urobí tak tiež.